Peter Kofod (DF), 2023-03-16:
Tak til forslagsstillerne for at fremsætte det her forslag.
Det er jo et forslag, der i det store og hele har været diskuteret før i Folketinget, og derfor er der nok heller ikke så mange nye positioner i den her debat.
Det er der heller ikke fra Dansk Folkepartis side.
Vi har tænkt os at stemme nej til det her forslag.
Den egentlige skandale – det, som Folketinget i virkeligheden burde diskutere – er jo, hvorfor vi, så lang tid efter at det her erhverv er blevet lukket ned, stadig væk ikke har fået sat det økonomiske punktum, så de her mennesker, minkavlerne, kan komme videre.
Der har været nogle enorme menneskelige konsekvenser forbundet med nedlukningen af det her erhverv.
Hvis man er i tvivl, kan man jo gå tilbage og se nogle af de videosekvenser, hvor avlere, der har brugt, ja, for nogle af dem flere generationer på at forædle de her dyr og de her skind, grædende må stå og slå deres avlsdyr ihjel.
Det var enormt smertefuldt at se på.
Derfor skylder det her Folketing også, at det bliver lukket ned på en ordentlig måde, i hvert fald det økonomiske spor i det, så man sørger for, at de her mennesker kan komme videre.
Derfor er jeg også glad for ministerens tilkendegivelse fra talerstolen, da vi startede.
Det er selvfølgelig noget, vi i Dansk Folkeparti vil holde nøje øje med, men jeg er glad for, at ministeren var så konkret om, at der skulle ske noget, og at der skulle ske noget snart.
Det synes jeg var rigtig godt.
I forhold til beslutningsforslaget og det indholdsmæssige i beslutningsforslaget er det jo bare sådan, at der er en global efterspørgsel på de her skind og de her produkter, der bliver produceret.
Det er noget, man producerer, fordi der er nogle, der gerne vil købe det og betale en høj pris for de her varer.
Så kan Folketinget jo diskutere, om det er en produktion, vi ønsker i Danmark, eller om det er en produktion, vi ønsker skal ligge alle mulige andre steder.
For produktionen forsvinder ikke – ikke før efterspørgslen forsvinder.
Så det er jo egentlig bare det spørgsmål, man kan tage op, og vi er glade for dansk landbrug i Dansk Folkeparti.
Derfor har vi heller ikke noget problem med, at den her produktion finder sted i Danmark, og derfor kan vi ikke støtte beslutningsforslaget.
Når det så er sagt, blev jeg stærkt opmuntret af at høre nogle af de ting, som Enhedslistens ordfører bragte på bane om dyrevelfærd.
For jeg mener jo stadig væk, at der faktisk er mange ting, man kan gøre på alle mulige områder på dyrevelfærdsområdet.
Der var en af de tidligere ordførere, der blev spurgt: Hvad er den vigtigste mærkesag, når det kommer til dyrevelfærdsområdet, for jer?
Jeg syntes, det var et godt spørgsmål, for det fik mig selv til at sidde og tænke over, hvad mine prioriteter egentlig var, hvis jeg skulle få det spørgsmål, når jeg kom herop.
Der er jo så meget, vi i virkeligheden skal have taget fat på, når det kommer til dyrevelfærdssager – hele myndighedsdelen, altså den del, der ligger hos politiet i flerårsaftalen, som vi i Dansk Folkeparti gerne ser udbygget yderligere.
Der er dyretransporter, og der er alt det, der knytter sig til økologi, hvor DF jo har været bannerfører i blå blok for, at man skulle udvide nogle af de ordninger, der har været for økologi, netop fordi det i nogle tilfælde giver bedre dyrevelfærd.
Der synes vi, at danskerne skal have mulighed for at træffe så mange gode valg som overhovedet muligt, når de køber ind, så de kan gøre noget godt for at støtte dyrevelfærden.
Men vi kan altså ikke støtte det beslutningsforslag, der ligger her.
Tak for ordet.